Žiadosť o financovanie z ISPA pre projekt: Odborná pomoc pre regionálne vodárenské spoločnosti.

V súlade s odporúčaniami záverečnej správy misie nezávislých expertov Európskej komisie, ktorá sa uskutočnila v dňoch 25. 2. - 1. 3. 2002, bolo na pracovnom rokovaní            6. 6. 2002 s odbornými útvarmi Generálneho riaditeľstva EK pre regionálnu politiku, Ministerstvom životného prostredia SR a Ministerstvom pôdohospodárstva SR dohodnuté, že programovanie projektov ISPA v sektore pitná voda a čistenie a odkanalizovanie odpadových vôd bude postupovať v súlade s politikou vlády týkajúcej sa transformácie daného sektora. Všetky budúce projekty v danom sektore budú pripravované v spolupráci s regionálnymi vodárenskými spoločnosťami vo vlastníctve obcí ako konečnými príjemcami pomoci. Týmto sa zabezpečí integrovaný prístup k rozvoju infraštruktúry v pôsobnosti vodárenských spoločností a zabezpečí sa zachovanie solidarity medzi chudobnejšími a bohatšími oblasťami v regiónoch v pôsobnosti vodárenských spoločností. 

Toto opatrenie umožní prípravu dostatočnej zásoby vhodných projektov pre Kohézny fond a Štrukturálne fondy a umožní tak hladkú implementáciu v budúcnosti predkladaných projektov. Európska komisia na spomínanom pracovnom rokovaní deklarovala pripravenosť poskytnúť odbornú pomoc pre budúce regionálne vodárenské spoločnosti. Ministerstvo životného prostredia SR v tejto súvislosti pripravilo žiadosť o odbornú pomoc pre regionálne vodárenské spoločnosti.

Cieľom odbornej pomoci je pomôcť vodárenským spoločnostiam v procese transformácie vzhľadom na možnosť získania grantov z fondov Európskej únie. Konečnými príjemcami pomoci daného projektu, po ukončení procesu transformácie existujúcich vodárenských spoločností:
-	ZsVaK, Západoslovenské vodárne a kanalizácie, š. p. Bratislava,
-	VaK, Bratislavské vodárne a kanalizácie, š. p. Bratislava,
-	SeVaK, Severoslovenské vodárne a kanalizácie, š. p. Žilina,
-	VvaK, Východoslovenské vodárne a kanalizácie, š. p. Košice,
budú ich právni nástupcovia, ktorými sa stanú:
-	Bratislavská vodárenská spoločnosť, a. s. Bratislava (nástupca VaK-u a časti ZsVaK-u),
-	Trnavská vodárenská spoločnosť, a. s. Piešťany (nástupca ZsVaK-u),
-	Západoslovenská vodárenská spoločnosť, a. s. Nitra (nástupca ZsVaK-u),
-	Severoslovenská vodárenská spoločnosť, a. s. Žilina (nástupca SeVaK-u),
-	Východoslovenská vodárenská spoločnosť, a. s. Košice (nástupca VVaK-u),
-	Popradská vodárenská spoločnosť, a. s. Poprad (nástupca VVaK-u),
s výnimkou Stredoslovenskej vodárenskej spoločnosti, a. s., Banská Bystrica, ktorá je nástupcom Stredoslovenských vodární a kanalizácií š. p., ktorá už čerpá odbornú pomoc v hodnote 2 mil. €.

Odborná pomoc bude poskytovať poradenské služby v nasledujúcich všeobecných oblastiach:
-	príprava prostredia pre podstatné zvýšenie investícií v oblasti úpravy komunálnych a odpadových vôd: z finančných zdrojov štátu a obce, z medzinárodných finančných inštitúcií, súkromného sektora alebo financovania z Európskej únie
-	zvýšenie prevádzkových a finančných kapacít vodárenských spoločností
-	zavedenie účinnej tarifnej politiky, ktorá berie do úvahy problematiku požadovaných nákladov na prevádzku, údržbu a investovanie v jednotlivých vodárenských spoločnostiach
-	systémy plánovania budúcich investícií a kategorizácia projektov
-	podpora verejno–súkromných partnerstiev a súkromného sektora pri financovaní investičných aktivít v súlade so zásadou zaručiť efektívne vynakladanie peňazí a spokojnosť konečných spotrebiteľov.

Špecifickým cieľom projektu je vo všetkých 6 vodárenských spoločnostiach:
-	podpora a zvýšenie kapacity existujúcich investičných projektových skupín s cieľom zabezpečiť investičný program aj investíciami z Európskej únie a pokračovať v efektívnom vynakladaní finančných prostriedkov
-	podpora vypracovávania efektívnejších strategických investičných plánov
-	príprava budúcich žiadostí ISPA, ktoré budú plne v súlade s požiadavkami, politikou a prioritami Európskej komisie vo vodnom sektore
-	odborná pomoc v transformácii vodárenských spoločností na akciové spoločnosti tak ako je to definované v postupoch uznesenia schváleného vládou SR
-	odborná pomoc pri uplatňovaní práv a povinností medzi samotnými akcionármi vzniknutých regionálnych vodárenských spoločností, ako aj medzi regionálnymi vodárenskými spoločnosťami a budúcimi možnými prevádzkovateľmi ich aktív v praxi po ukončení transformačného procesu, tak ako je to zadefinované v zákone č. 442/2002 Z.z. o verejných vodovodoch a verejných kanalizáciách a v zmenách a doplneniach zákona č. 276/2001 Z.z. o regulácii v sieťových odvetviach.
-	efektívne riadenie kapitálových investícií aj vrátane možnosti zabezpečenia pôžičiek z medzinárodných finančných inštitúcií
-	zlepšenie finančných a prevádzkových opatrení pre zvládnutie priesakov a infiltrácií
-	výber vhodných výkonnostných ukazovateľov, ktoré napomôžu určiť výkonnosť jednotlivých vodárenských spoločností a ich činností a tým pomôcť vytvoriť efektívnu ekonomickú štruktúru
-	zlepšenie systému určovania prioritných projektov 
-	uplatňovanie schváleného rozhodnutia Regulačného úradu sieťových odvetví o rozsahu kontroly taríf v rámci politiky určovania taríf (príslušné rozhodnutie by malo byť vydané v Zbierke zákonov v októbri 2002) v praxi, v rámci pôsobnosti regionálnych vodárenských spoločností
-	zvýšenie profesionálnej kapacity personálu konečných príjemcov pomocou odborných seminárov pre kľúčových pracovníkov

Uvádzané opatrenie priamo súvisí s ustanoveniami obsiahnutými v Národnom programe pre prijatie acquis (NPPA) a prispieva k realizácii naliehavého investičného programu, ktorý je uvádzaný v NPPA.

Opatrenie prispeje k jednému z cieľov Národného environmentálneho akčného plánu tým, že určí a následne zrealizuje požiadavky Rámcovej smernice o vode s ohľadom na právnu a organizačnú silu a povinnosti súčasných vodárenských úradov a vodárenských inštitúcií na Slovensku

Národná stratégia ISPA definuje ako hlavnú prioritu národnej environmentálnej politiky realizáciu princípu znečisťovateľ platí, ktorá úzko súvisí s navrhovaným opatrením. Okrem toho ďalšími úlohami, taktiež zvýraznenými v Národnej stratégii ISPA ako ciele realizácie programu ISPA na Slovensku, sú:
-	úloha realizácie finančnej politiky v rámci environmentálnej stratégie s cieľom zabezpečiť príjem do rozpočtov verejných úradov pomocou systému efektívnej administrácie ekonomických nástrojov v súlade s princípom udržateľného rozvoja
-	úloha zaručiť splnenie kritéria určiť prioritné projekty, konkrétne vo vzťahu k ich potenciálnej možnosti dosiahnuť Ekonomickú súdržnosť na Slovensku

Čiastka požadovaná pre financovanie uvedeného projektu z ISPA je 5 190 900 €, čo predstavuje 100% celkových oprávnených nákladov.

Zadania pre odbornú pomoc pre jednotlivé vodárenské spoločnosti budú vypracované v spolupráci dotknutých vodárenských spoločností, Ministerstva životného prostredia SR a Ministerstva pôdohospodárstva SR a budú zohľadňovať ich aktuálne potreby.